钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《理性义》第七
## 钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《理性义》第七

“穷理尽性以至于命，何谓也？”曰：“性命之理，以天言之，
曰阴阳，以地言之，曰柔刚，以人言之，曰仁义，盖一乎
性也。”

人命合天地，故谓“天命。”

有生有命，

《天地大德》曰“生。” 人有性有命。

有命有性。

天命，历数是也；人命，道德是也。历数昌则道德亨，历数否则道德塞。是以有命者亨之塞之，不离乎仁义之道，此之谓有性也。性有五，仁义为首，故《易》曰“立人之道，曰仁与义。” 盖举刚而言之，乾卦纯阳，则四德五性具矣。是以体仁和义，合礼干智是也，以性在其中矣。四德在天，而历数有亨有塞。五性在人，而运命有否有泰，然而天人相契，则性命合矣。“乾道变化，各正性命” ，此之谓也。

有性有情。

一必有二，阳必有阴，静必有动，故性必有情。情者，二而不能一也，犹阴而不能阳也，动而不能静也。在我为一，应物为二，内明为阳，外昏为阴，情静性动亦然也。

《情》者，天之邪气，人之乱行也。

“邪气” ，水旱、薄蚀，妖祥是也，此谓天命；乱行、僭窃，贼杀、怪力是也，此之谓“人命” 也。

邪胜正，乱胜治，则情胜性。

此“小人命亨，君子命蹇。”

去邪近乱，制惰则“《元命》立。”

元命者，天命人命合布为名者也。《易》有“元命” 也。

“元”者，众性之长，群阳之尊，天人之理也。

《解》上文天之四德，天元则人仁，天亨则人礼，天和则人义，天贞则人知信，其理同矣。

穷极此二者，则知生死之说，性命之理得矣。

二者，谓“天命、人命也。”

张彝问曰：“夫子之言性命则然也，何谓《有亨》有塞

彝未省上文所言“时、命、否、《泰》。”

子曰：“亨之塞之，遇其时。”时也者，系乎君天下者也。君
天下，得君子之道，则时亨矣；得小人之道，则时塞矣。

若《否》《泰》二卦，以“君子小人” 定其时也。

然而“君子亨”则“时治”、命也，“小人亨”则“时乱”，命也。“时命”
一而已矣。

“天命归善” 、则人命遇亨，君子得行其道；若“天命归恶” ，则人命遇塞，小人得行其道。二者皆属乎命也。

圣人知命适时，必先天理，故曰“穷理也。”圣人顺天立
性，故曰“尽性”也。时行则行，时止则止，故曰“以至于命，
有亨有塞。”

《时行》，亨也。“时止” ，塞也。

今小人多，君子少，吾安敢言命。

子罕言命者、盖亦时乱、小人多、故难言之也。惟君子能知命。是则卦以存否、泰二时、盖为君子设也明矣。